Tess het haarself verdedig deur te twiet dat die kameelperd oud was en ’n gevaar vir die jong kameelperdbulle ingehou het omdat hy hulle aangeval het. Sy beweer dit was nodig om hom te skiet.
“In baie wildreservate het die kameelperde geen natuurlike vyande nie. Leeus is eintlik al diere wat ’n kameel kan plattrek. Om die getalle te beheer, moet die diere verkoop of laat slag word,” verduidelik Koos.
“Dis wreder om ’n kameelperd weens ouderdom te laat vrek,” meen Flip Coetzee, 'n tandarts van Mosselbaai verbonde aan die Suid-Kaapse Jagters-en-bewaringsvereniging.
Weens sy mediese agtergrond, weet hy dat die diere se organe later ingee. “So 'n dood is pynliker as om met die regte kaliber geweer op die regte manier te skiet. Ons lei jagters hierin op.”
“Die wildboer moet ’n inkomste maak,” vertel Koos. "Hy of sy het ’n trofeejagter nodig om die diere te slag. Die dier se vleis is taai wanneer hy oud is en dit word aan slaghuise verkoop, wat dit tot iets soos polonies verwerk.”